Diari Oficial de la Generalitat Valenciana


Sumari del DOGV 7148, del 08-11-2013 (2013/10362)

ORDE JUS/1901/2013, de 20 de setembre, per la qual s'establixen les bases comunes que regiran els processos selectius per a ingrés o accés en els cossos de funcionaris al servici de l'Administració de Justícia.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7148

Data del DOGV
:   08-11-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/10418


Data del document
:   20-09-2013

Organisme emissor
:   Ministeri de Justícia

Tipus de document
:   Ordre

Descriptors 

:   * concurs administratiu

ORDE JUS/1901/2013, de 20 de setembre, per la qual s'establixen les bases comunes que regiran els processos selectius per a ingrés o accés en els cossos de funcionaris al servici de l'Administració de Justícia. [2013/10764]  
L'Orde JUS/1294/2010, de 5 de maig, va establir les bases comunes que havien de regir els processos selectius per a ingrés o accés als cossos de funcionaris al servici de l'Administració de Justícia.  
Havent-se produït amb posterioritat modificacions normatives que afecten eixa orde i considerant que, no obstant això, l'establiment de bases comunes permet homogeneïtzar els processos selectius i contribuïx d'una manera eficaç a la seua claredat, es fa necessari actualitzar-les i adaptar-les abans de la publicació de les convocatòries específiques corresponents a l'oferta d'ocupació pública de 2013.   
  
En estes bases s'inclouen les normes comunes, sense perjuí de les normes específiques de cada convocatòria, que seran regulades en les bases corresponents.   
En conseqüència, es dicta esta orde, que inclou les normes comunes que hauran d'aplicar-se als processos selectius d'accés als cossos de funcionaris al servici de l'Administració de Justícia, sense perjuí que hagen de publicar-se les bases específiques de cada una en el Boletín Oficial del Estado, amb un informe previ de la Direcció General de la Funció Pública en els terminis i les condicions que establisca el reial decret de l'oferta d'ocupació pública corresponent.  
En virtut del que s'ha exposat, dispose:  
  
Primera. Objecte i normativa aplicable  
1. L'objecte d'esta orde és l'establiment de les bases comunes que regiran els processos selectius per a ingrés o accés als cossos de funcionaris al servici de l'Administració de Justícia, inclosos en el llibre VI de la Llei Orgànica 6/1985, d'1 de juliol, del Poder Judicial, sense perjuí de les bases específiques que determine cada convocatòria.  
  
2. A les convocatòries dels processos selectius per a ingrés o accés als cossos de funcionaris al servici de l'Administració de Justícia, derivades de les ofertes d'ocupació pública, els seran aplicables el reial decret que aprove l'oferta d'ocupació pública de què es tracte, estes bases comunes, així com el que disposa la mateixa convocatòria, a més de la Llei Orgànica 19/2003, de 23 de desembre, de modificació de la Llei Orgànica 6/1985, d'1 de juliol, del Poder judicial; el Reial Decret 1451/2005, de 7 de desembre, que aprova el Reglament d'ingrés, provisió de llocs de treball i promoció professional del personal funcionari al servici de l'Administració de Justícia; la Llei 30/1992, de 26 novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 gener, i la resta de la normativa vigent en la matèria.  
  
Amb caràcter supletori, en allò no previst en estes bases i en les convocatòries específiques caldrà ajustar-se al que disposa la Llei 7/2007, de 12 d'abril, de l'Estatut Bàsic de l'Empleat Públic, i la resta de la normativa de l'Estat sobre funció pública.  
  
Segona. Principi d'igualtat de tracte  
Les convocatòries tindran en compte el principi d'igualtat de tracte entre dones i hòmens pel que fa a l'accés a l'ocupació pública, d'acord amb l'article 14 de la Constitució Espanyola, la Llei 3/2007, de 22 de març, i el que preveu l'Acord de 28 de gener de 2011, del Consell de Ministres, pel qual s'aprova el I Pla per a la Igualtat entre Dones i Hòmens en l'Administració General de l'Estat i els seus organismes autònoms.  
  
Tercera. Descripció de les places  
La descripció de les places es farà en les bases específiques de cada procés, en els termes que fixe el corresponent reial decret d'oferta d'ocupació pública.  
Les places ubicades al territori d'una comunitat autònoma amb traspassos rebuts s'oferiran per a l'àmbit territorial de la comunitat autònoma de què es tracte, excepte renúncia expressa d'esta, i en este cas seran objecte d'agrupació. Així mateix, quan el nombre de places o el millor desenrotllament dels processos selectius ho aconselle, es podran agrupar vacants corresponents a un o més territoris.   
Les places oferides per un àmbit territorial que pogueren quedar sense cobrir no podran acumular-se a les d'un altre àmbit territorial diferent.  
De les places oferides en cada àmbit territorial es reservaran per a la seua provisió per promoció interna un 50 per cent de les places vacants incloses per a cada cos en l'oferta d'ocupació pública. Les places que no es cobrisquen per promoció interna acreixeran el torn lliure.  
  
Quarta. Processos selectius   
Els processos selectius podran dur-se a terme a través dels sistemes d'oposició o concurs oposició. La promoció interna s'efectuarà sempre per mitjà del sistema de concurs oposició.  
Ambdós sistemes comptaran amb una fase d'oposició, que serà eliminatòria i es desenrotllarà en primer lloc, amb les valoracions, exercicis i puntuacions que s'especificaran en l'annex I de cada convocatòria.  
Els processos de selecció inclouran, una vegada superada la fase d'oposició o el concurs oposició, la realització d'un curs teoricopràctic, o d'un període de pràctiques, de caràcter selectiu, la modalitat, contingut, duració i sistema de qualificació del qual es detallarà en la convocatòria de què es tracte.  
Durant la realització del curs o període de pràctiques, els aspirants tindran la consideració de funcionaris en pràctiques.  
El curs selectiu o, si és el cas, el període de pràctiques, podrà desenrotllar-se en els centres, instituts o servicis de formació dependents del Ministeri de Justícia, o de les comunitats autònomes, o en els centres de destinació indicats en l'article 39 del Reglament d'ingrés, provisió de llocs de treball i promoció professional del personal funcionari al servici de l'Administració de Justícia, situats en l'àmbit territorial pel qual va participar l'aspirant.  
Els qui no puguen fer o concloure el curs selectiu o període de pràctiques per causa de força major, cessaran en la seua condició de funcionaris en pràctiques, i podran tornar a ser nomenats com a tals en el curs immediatament posterior que es convoque, conservant la puntuació obtinguda en l'oposició o concurs oposició previs.  
  
Quinta. Programes  
Els programes que han de regir les proves de la fase d'oposició, tant per al torn lliure com per a la promoció interna, seran elaborats i aprovats per la comissió de selecció de personal i es detallaran en l'orde del Ministeri de Justícia que es publicarà abans de les convocatòries, o simultàniament, amb la indicació en cada convocatòria de la data del Boletín Oficial del Estado en què ha sigut publicada. Els programes de la fase d'oposició de la promoció interna seran en tot cas inferiors en nombre i/o extensió als exigits per al torn lliure.  
  
Sexta. Calendari  
Les proves selectives es desenrotllaran d'acord amb el calendari que s'establisca en cada convocatòria, i la fase d'oposició haurà de concloure, en tot cas, abans de finalitzar l'any a què faça referència l'oferta d'ocupació pública corresponent, llevat que hi concórreguen causes objectives que justifiquen l'ampliació d'este termini, apreciades pel Ministeri de Justícia.  
  
Sèptima. Requisits dels candidats  
1. Per a ser admesos a la realització del procés selectiu, els aspirants hauran de posseir en el dia de finalització del termini de presentació de sol·licituds i mantindre fins al moment de la presa de possessió com a funcionari de carrera, a més dels requisits específics, continguts en les convocatòries corresponents, els requisits de participació següents:  
  
1.1. Nacionalitat: tindre la nacionalitat espanyola.  
1.2. Edat: tindre 16 anys d'edat, excepte quan en la convocatòria s'establisca l'edat mínima de 18, a l'empara del que disposa l'article 56.3 de l'Estatut Bàsic de l'Empleat Públic, i no haver arribat a l'edat de jubilació forçosa.  
1.3. Titulació: estar en possessió o en condicions d'obtindre el títol exigit per a l'ingrés en cada cos, d'acord amb el que s'establirà en les bases específiques de cada convocatòria. En el cas de titulacions obtingudes a l'estranger s'haurà d'estar en possessió de la credencial que acredite la seua homologació. Este requisit no serà aplicable als aspirants que hagen obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari (Directiva 89/48/CC/EE).  
  
1.4. Capacitat: posseir la capacitat funcional per a l'exercici de les tasques del cos a què aspiren.  
1.5. Habilitació:   
a) No haver sigut condemnat per delicte dolós a penes privatives de llibertat majors de tres anys, si no s'haguera obtingut la cancel·lació d'antecedents penals o la rehabilitació.  
b) No haver sigut separat, per mitjà d'expedient disciplinari, del servici de qualsevol de les administracions públiques, ni trobar-se inhabilitat per a l'exercici de les funcions públiques, llevat que haguera sigut degudament rehabilitat, ni pertànyer al mateix cos a les proves selectives del qual es presenten.  
2. Per a participar en les proves d'accés per promoció interna, els aspirants hauran de reunir tots els requisits establits amb caràcter general per a l'accés al cos o especialitat de què es tracte; posseir la titulació requerida per a l'accés a este; tindre la condició de funcionari de carrera en el cos de titulació immediatament inferior a què es pretén accedir i acreditar en este una antiguitat de, si més no, dos anys. Tots estos requisits han de reunir-se en el dia de la finalització del termini de presentació de sol·licituds i mantindre's fins a la data de presa de possessió.  
  
  
Octava. Accés de les persones amb discapacitat  
1. Les convocatòries de les proves selectives corresponents a l'oferta d'ocupació pública hauran d'incloure la reserva d'una quota no inferior al 5 per cent de les vacants per a ser cobertes entre persones amb discapacitat, que compten amb un grau de discapacitat igual o superior al 33 per cent.  
2. L'opció a estes places reservades haurà de formular-se en la sol·licitud de participació en les convocatòries.  
3. Els aspirants amb discapacitat, opten o no pel torn de reserva de discapacitats, podran demanar en el model oficial de sol·licitud les adaptacions i els ajustos raonables de temps i mitjans de les proves del procés selectiu, a fi d'assegurar la seua participació en el procés en condicions d'igualtat, de conformitat amb el que preveu l'Orde PRE/1022/2006, de 9 de juny.  
Les sol·licituds d'adaptació hauran d'adjuntar el dictamen tecnicofacultatiu emés per l'òrgan tècnic de qualificació del grau i tipus de discapacitat que acredita de forma fefaent la deficiència o deficiències permanents que han donat origen al grau de minusvalidesa reconegut, a l'efecte que l'òrgan de selecció puga valorar la procedència o no de la concessió de l'adaptació sol·licitada.  
4. En el cas que algun dels aspirants amb discapacitat que s'haja presentat per la quota de reserva supere els exercicis corresponents però no obtinga plaça i la seua puntuació siga superior a l'obtinguda pels aspirants del sistema general (lliure o promoció interna), este serà inclòs pel seu orde de puntuació en el sistema d'accés general.  
  
5. Les places reservades per a persones amb discapacitat que queden desertes no podran acumular-se als torns ordinaris d'accés, excepte en les convocatòries de promoció interna.  
  
Novena. Sol·licituds  
1. Per a participar en els processos selectius corresponents caldrà formalitzar el model oficial de sol·licitud d'admissió a proves selectives de l'Administració de Justícia i liquidació de la taxa de drets d'examen (model 790, codi 007, en la part superior del qual figura «Ministeri de Justícia - Sol·licitud d'admissió a proves selectives en l'Administració de Justícia i liquidació de la taxa de drets d'examen»), que es facilitarà en castellà i en la resta de llengües oficials de les comunitats autònomes, i es podrà descarregar gratuïtament de la pàgina web del Ministeri de Justícia () i, si és el cas, de les pàgines de les comunitats autònomes que oferisquen places.  
2. Una vegada formalitzada, la sol·licitud haurà de ser presentada en el termini de 20 dies naturals a comptar de l'endemà de la publicació de la convocatòria en el Boletín Oficial del Estado.   
La sol·licitud es dirigirà al secretari d'estat de Justícia.  
La presentació i el pagament de la taxa corresponent serà realitzada alternativament per qualsevol dels mitjans següents:  
a. Davant el Registre Telemàtic del Ministeri de Justícia, a través de l'adreça d'Internet que s'indique en l'orde de convocatòria.  
La presentació de sol·licituds per esta via comportarà necessàriament el pagament telemàtic de la taxa de drets d'examen, segons les instruccions de la pàgina web corresponent.  
b. En suport paper, i en este cas el pagament de la taxa de drets d'examen s'efectuarà en qualsevol banc, caixa d'estalvis o cooperativa de crèdit dels que actuen com a entitats col·laboradores en la recaptació tributària.  
Per a això serà necessari presentar el formulari de sol·licitud, amb les seues tres còpies, degudament formalitzat en l'entitat col·laboradora en què es faça l'ingrés, que haurà de fer constar que s'ha realitzat l'ingrés esmentat, per mitjà de validació a través de certificació mecànica o, a falta d'això, segell i firma autoritzada en l'espai reservat a este efecte.   
  
Una vegada efectuat l'ingrés de la taxa de drets d'examen, el formulari de sol·licitud haurà de ser presentat en el Registre General del Ministeri de Justícia, carrer de la Bolsa, número 8, 28567 Madrid, o en els registres de qualsevol dels òrgans i oficines previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Els opositors que desitgen acollir-se a l'exempció de taxes i que, d'acord amb el que s'indica en el punt 5 d'esta base, hagen de presentar documentació addicional junt amb la seua sol·licitud de participació, hauran d'aportar esta, en suport paper, junt amb la documentació necessària, presencialment en els registres administratius i oficines de correus, sense poder fer ús del sistema de presentació per via telemàtica.  
En el supòsit de remetre les sol·licituds a través de les oficines de Correus, estes hauran de presentar-se en un sobre obert, per a ser datades i segellades pel funcionari de correus abans de ser certificades.  
Les sol·licituds podran cursar-se a l'estranger per mitjà de la seua presentació en les representacions diplomàtiques o consulars espanyoles corresponents. A estes s'adjuntarà el comprovant bancari d'haver ingressat els drets d'examen. L'ingrés podrà efectuar-se directament en qualsevol oficina del Banco Bilbao Vizcaya Argentaria, o per mitjà de transferència des de qualsevol entitat bancària en el compte corrent número ES 56 3842 8510 03 9482927008 a nom de «Tresor Públic, compte restringit per a la recaptació de taxes a l'estranger».   
  
L'import de la taxa per drets d'examen s'indicarà en cada convocatòria.  
3. La no-presentació de la sol·licitud dins del termini i en la forma escaient suposarà l'exclusió de l'aspirant.   
4. La sol·licitud es formalitzarà d'acord amb les instruccions que es detallen en el mateix formulari i que es reproduiran en annex de cada convocatòria.  
En el cas que les places s'oferisquen per àmbits territorials, els aspirants només podran sol·licitar la seua participació per un dels esmentats àmbits territorials expressats en la convocatòria i si són aprovats seran destinats obligatòriament a algunes de les vacants radicades en este.  
  
Els aspirants només podran presentar una sol·licitud per cada un dels processos convocats.  
Els qui sol·liciten participar per la quota de reserva de discapacitats no podran participar per el sistema general.  
Quan la convocatòria incloga reserva per a accés per promoció interna, els qui es presenten per este torn d'accés no podran participar pel torn d'accés lliure.   
5. Únicament els aspirants amb dret a exempció o reducció de taxes adjuntaran amb la presentació de la sol·licitud de participació a les proves selectives la documentació següent:  
- Els aspirants que figuren com a demandants d'ocupació i que desitgen acollir-se a l'exempció de pagament de la taxa:   
· La declaració jurada i el certificat que s'assenyalen en el punt 6.b d'esta base novena.  
- Els aspirants discapacitats amb un grau de discapacitat igual o superior al 33 per cent, o pensionistes del Reial Decret 1414/2006, d'1 de desembre:  
· El certificat acreditatiu de la seua condició de discapacitat a què es referix el punt 6.a d'esta base.  
· Si, a més, sol·liciten adaptació de temps i/o mitjans per a la realització de les proves selectives, incloent-hi el curs selectiu teoricopràctic: el dictamen tècnic facultatiu sobre la procedència de l'adaptació esmentada, emés per l'òrgan tècnic de valoració que va dictaminar el grau de discapacitat.  
- Els membres de famílies nombroses, el títol actualitzat corresponent a què es referix el punt 6.c d'esta base.  
La resta dels aspirants, en esta fase de presentació de la sol·licitud de participació en el procés selectiu, no adjuntaran cap documentació acreditativa, ni dels requisits de participació, ni dels mèrits a valorar en la fase de concurs.  
  
6. Exempció o reducció de taxes  
Estaran exempts del pagament de taxes:  
a) Les persones amb un grau de discapacitat igual o superior al 33 per cent, o pensionistes inclosos en l'article 1 del Reial Decret 1414/2006, d'1 de desembre, que hauran d'acompanyar a la sol·licitud un certificat expedit per l'òrgan o comunitat autònoma competent, acreditatiu de tal condició.  
b) Les persones que figuren com a demandants d'ocupació durant el termini, almenys, d'un mes anterior a la data de la publicació de l'orde de convocatòria. Seran requisits per al gaudi de l'exempció que, en el termini de què es tracte, no hagen rebutjat una oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professionals i que, així mateix, no tinguen rendes superiors, en còmput mensual, al salari mínim interprofessional.  
El certificat relatiu a la condició de demandant d'ocupació, que haurà d'acreditar també el compliment dels requisits assenyalats en el paràgraf anterior, se sol·licitarà en les oficines dels servicis públics d'ocupació. L'acreditació de les rendes es farà per mitjà d'una declaració jurada o promesa escrita del sol·licitant. Ambdós documents hauran d'adjuntar-se a la sol·licitud.  
c) Els membres de famílies nombroses de categoria especial, en els termes de l'article 12.1.c de la Llei 40/2003, de 18 de novembre, de Protecció de la Família Nombrosa, tindran també dret a una exempció del 100 per cent de l'import de la taxa. Els qui siguen de categoria general disfrutaran d'una reducció del 50 per cent. La condició de família nombrosa i la seua categoria s'acreditarà per mitjà del títol actualitzat corresponent.  
La falta de justificació de l'abonament dels drets d'examen dins del termini fixat per a la presentació d'instàncies o, si és el cas, de trobar-se'n exempt, determinarà l'exclusió de l'aspirant.  
En cap cas la presentació i el pagament de la taxa d'examen en les entitats col·laboradores a què es fa referència suposarà la substitució del tràmit de presentació, dins del termini i en la forma escaient, de la sol·licitud de participació, segons s'indica en el punt 2 de la base desena.  
7. Els errors de fet, materials o aritmètics que puguen advertir-se en la sol·licitud podran esmenar-se en qualsevol moment d'ofici o a petició de l'interessat.  
  
Deu. Admissió d'aspirants  
1. Transcorregut el termini de presentació de sol·licituds, l'autoritat competent dictarà una resolució per mitjà de la qual declararà aprovada la llista provisional d'admesos i exclosos. Esta resolució, que haurà de publicar-se de forma simultània en el Boletín Oficial del Estado i en els diaris oficials de les comunitats autònomes on es convoquen places, contindrà la relació provisional d'aspirants exclosos, amb indicació de les causes d'exclusió, i indicarà els llocs en què es troben exposades el públic les llistes certificades completes d'aspirants admesos i exclosos, i s'assenyalarà un termini de deu dies hàbils, comptats a partir de la publicació de la resolució en el Boletín Oficial del Estado, per a esmenar el defecte que haja motivat l'exclusió o omissió.  
2. Les llistes hauran de posar-se de manifest, en tot cas, en la pàgina web del Ministeri de Justícia () i en les pàgines web de la comunitats autònomes que convoquen places, en l'Oficina Central d'Informació i Atenció al Ciutadà del Ministeri de Justícia, carrer de la Bolsa, número 8, Madrid, i en el Centre d'Informació Administrativa ().  
  
3. Finalitzat el termini d'esmena, en el cas en què s'hagen produït modificacions, estes es publicaran als mateixos llocs en què ho van ser les relacions inicials.  
4. No pertocarà la devolució dels drets d'examen en els supòsits d'exclusió per causa imputable als aspirants.  
  
Onze. Tribunals  
1. Els tribunals qualificadors de cada procés selectiu seran nomenats pel Ministeri de Justícia i el seu nomenament serà publicat en el Boletín Oficial del Estado i diaris oficials de les comunitats autònomes que convoquen places en la mateixa convocatòria o dins del termini que transcórrega entre la publicació d'esta i els 15 dies següents de la finalització del termini d'esmena de les llistes provisionals d'admesos i exclosos.  
  
2. Per a cada un dels processos selectius d'ingrés en els cossos generals al servici de l'Administració de Justícia es nomenarà un tribunal qualificador únic que efectuarà el procés selectiu en tots els àmbits territorials fixats en la convocatòria.  
En cada àmbit territorial de comunitat autònoma on es convoquen places, el Ministeri de Justícia, a proposta dels òrgans corresponents de la comunitat autònoma, nomenarà un o més tribunals delegats.  
  
En les seus d'examen on no radique el tribunal qualificador únic o el tribunal delegat, el Ministeri de Justícia podrà nomenar funcionaris de l'Administració General de l'Estat, de l'Administració autonòmica (en ambdós casos que presten servicis en el Ministeri de Justícia o d'un òrgan competent de la comunitat autònoma) o de l'Administració de Justícia, per a col·laborar en el desenrotllament de les proves mencionades sota la direcció del tribunal qualificador únic o tribunal delegat, a què representaran amb les competències d'execució material i ordenació administrativa dels distints exercicis que en cada prova selectiva se'ls atribuïsca.  
3. Correspon als tribunals qualificadors únics l'elaboració de les proves que hauran de desenrotllar-se, la determinació del calendari de realització d'estes i dels criteris de valoració, així com la resolució de totes les consultes que puguen ser plantejades pels distints tribunals delegats.  
Els tribunals delegats actuaran, en el seu àmbit territorial, per delegació del tribunal qualificador únic, sota la seua dependència i direcció, a fi de garantir la igualtat entre tots els aspirants al llarg del procés selectiu.  
El procediment d'actuació dels tribunals i la seua constitució s'ajustarà en tot moment al que disposa el Reglament d'ingrés, provisió de llocs de treball i promoció professional del personal funcionari al servici de l'Administració de Justícia, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions vigents.  
  
4. Els tribunals qualificadors únics estaran compostos per un nombre imparell de vocals, no inferior a cinc, dels quals un serà un magistrat o jutge, fiscal, secretari judicial o metge forense, si és el cas, que n'assumirà la presidència, i un altre un funcionari de carrera del Ministeri de Justícia, que actuarà com a secretari. La resta dels vocals, que seran igualment funcionaris de carrera, es nomenaran atenent el principi d'especialitat i de tal manera que la totalitat dels membres del tribunal posseïsquen un nivell de titulació igual o superior a l'exigit per a l'ingrés en el cos de què es tracte. Els tribunals delegats tindran idèntica composició, excepte pel que fa als funcionaris del Ministeri de Justícia, que, en este cas, seran funcionaris de la comunitat autònoma proposats directament per l'òrgan competent d'esta. En tot cas, almenys dos de cada cinc vocals seran proposats per l'òrgan competent de la comunitat autònoma.  
Els membres dels tribunals hauran d'abstindre's quan hi concórreguen les circumstàncies previstes en l'article 28 de la Llei 30/1992, de 26 de novembre. Pels mateixos motius, podran ser recusats pels opositors en el termini de 15 dies des de la seua constitució o, per causes sobrevingudes, en qualsevol moment de la tramitació del procés selectiu.  
5. No podran formar part dels tribunals els qui exercisquen la condició d'alt càrrec, segons la seua regulació respectiva, ni aquells que hagen realitzat tasques de preparació d'aspirants a proves selectives en els cinc anys anteriors a la publicació de la convocatòria corresponent.  
Tampoc formaran part dels tribunals el personal d'elecció o designació política, els funcionaris interins i el personal eventual, ni el personal laboral.  
Quan així es preveja en les convocatòries corresponents, els tribunals podran disposar la incorporació d'assessors especialistes que els assistisquen per a totes o algunes de les proves. Estos assessors col·laboraran amb els tribunals exclusivament en l'exercici de les seues especialitats tècniques, i els serà aplicable el que establixen els paràgrafs anteriors d'este article.  
6. D'acord amb l'article 14 de la Constitució Espanyola, el tribunal vetlarà pel compliment del principi d'igualtat d'oportunitats entre ambdós sexes.   
7. El tribunal adoptarà les mesures necessàries perquè els aspirants amb discapacitat gaudisquen de condicions semblants que la resta dels aspirants en la realització dels exercicis. En este sentit, per a les persones amb discapacitat que així ho facen constar en la seua sol·licitud s'establiran les adaptacions possibles en temps i mitjans per a la seua realització.   
A este efecte, el tribunal atendrà el que disposa l'Orde PRE/1822/2006, de 9 de juny, per la qual s'establixen criteris generals per a l'adaptació de temps addicionals en els processos selectius per a l'accés a l'ocupació pública de persones amb discapacitat, i podrà requerir un informe i, si és el cas, col·laboració, dels òrgans tècnics competents de l'Administració General de l'Estat o de les comunitats autònomes.  
8. Als efectes de comunicació i de la resta d'incidències, la seu del tribunal qualificador únic i dels tribunals delegats es determinarà en cada convocatòria.  
9. En cada una de les convocatòries, el tribunal tindrà la categoria que corresponga al grup del cos que es convoque, d'acord amb el que s'ha regulat en l'article 30 del Reial Decret 462/2002, de 24 de maig, d'indemnitzacions per raó del servici.  
10. La pertinença als tribunals o als òrgans de selecció serà sempre a títol individual i no podrà ocupar-se esta en representació o per compte de ningú.  
11. Els òrgans de selecció hauran d'ajustar-se als principis d'imparcialitat i professionalitat dels seus membres i tendiran en la seua composició a la paritat entre hòmens i dones, en compliment del que establix l'article 53 de la Llei Orgànica 3/2007, de 22 de març, per a la Igualtat Efectiva de Dones i Hòmens, i l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic.  
  
Dotze. Desenrotllament del procés selectiu. Fase d'oposició  
1. L'orde d'actuació dels opositors serà el que resulte del sorteig a què es referix l'article 17 del Reglament general d'ingrés del personal al servici de l'Administració General de l'Estat i de provisió de llocs de treball i promoció professional dels funcionaris civils de l'Administració General de l'Estat, que quedarà inclòs en les bases específiques de cada convocatòria.  
2. Els aspirants seran convocats per a cada exercici en crida única, i seran exclosos de l'oposició els qui no hi compareguen.   
  
No obstant això, si algun de les aspirants no pot completar el procés selectiu a causa d'embaràs de risc o part degudament acreditats, la seua situació quedarà condicionada a la finalització d'este i a la superació de les fases que hagen quedat ajornades en els termes que establisquen les convocatòries específiques a estos efectes, i no podran demorar-se estes de manera que es menyscabe el dret de la resta dels aspirants a una resolució del procés ajustada a temps raonables, la qual cosa haurà de ser valorada pel tribunal, i en tot cas la realització d'estes tindrà lloc abans de la publicació de la llista d'aspirants que han superat el procés selectiu.  
3. Quan el procés selectiu conste de diversos exercicis o proves i estos no tinguen lloc en el mateix dia, des de la total conclusió d'un fins al començament del següent haurà de transcórrer un termini mínim de 72 hores i un màxim de 45 dies naturals. Una vegada començat el procés selectiu, els anuncis de celebració dels exàmens restants es faran públics amb 12 hores d'antelació, almenys, a l'assenyalada per al seu inici, si es tracta del mateix exercici, o amb 24 hores, si es tracta d'un de nou. Estos anuncis s'efectuaran en la pàgina web del Ministeri de Justícia () i, si és el cas, de les comunitats autònomes.  
  
4. El tribunal adoptarà les mesures necessàries per a garantir que els exercicis de la fase d'oposició que siguen escrits i que no hagen de ser llegits davant de l'òrgan de selecció siguen corregits sense que es conega la identitat dels aspirants. El tribunal podrà excloure'n aquells opositors en els fulls d'examen dels quals figuren noms, trets, marques o signes que permeten conéixer la seua identitat.  
5. El tribunal podrà requerir, en qualsevol moment del procés selectiu, l'acreditació de la identitat dels aspirants. Així mateix, si tinguera coneixement que algun dels aspirants no complix qualsevol dels requisits exigits en la convocatòria, amb audiència prèvia a l'interessat, haurà de proposar la seua exclusió a l'autoritat competent del Ministeri de Justícia.  
6. Conclòs cada un dels exercicis de l'oposició, els tribunals faran públiques en la pàgina web del Ministeri de Justícia () i en les pàgines de les comunitats autònomes les llistes d'opositors que hagen aconseguit el mínim establit per a superar-lo, amb indicació de la puntuació obtinguda en cada àmbit territorial, i citaran els inclosos en estes per a la realització de l'exercici següent.  
  
Els opositors que no es troben inclosos en les relacions respectives tindran la consideració de no aptes i quedaran eliminats del procés selectiu.   
Finalitzats tots els exercicis de l'oposició, i sumades les qualificacions respectives, la relació resultant d'aprovats per àmbits, classificats de major a menor puntuació total, constituirà la relació d'aspirants que han superat la fase d'oposició en cada àmbit territorial.  
  
Tretze. Desenrotllament del procés selectiu. Valoració de mèrits en la fase de concurs  
1. En el cas que la convocatòria siga pel sistema de concurs oposició, finalitzada la fase d'oposició, els aspirants que l'hagen superat disposaran d'un termini de 20 dies naturals per a presentar en el Registre General del Ministeri de Justícia, carrer de la Bolsa, número 8, 28108 Madrid, o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tota la documentació acreditativa dels mèrits a valorar en la fase de concurs, d'acord amb el que s'establisca en cada convocatòria. La no-presentació de la documentació en el termini assenyalat suposarà la no-valoració a l'aspirant de la fase de concurs. Els opositors que hi concórreguen per comunitats autònomes amb llengua oficial pròpia diferent del castellà, tant si hi concorren pel torn lliure com de promoció interna, que opten per acreditar documentalment el seu coneixement d'esta, aportaran també en este moment el certificat acreditatiu corresponent. En el cas que la convocatòria establisca la valoració del coneixement del dret civil, foral o especial de les comunitats autònomes, s'aportarà en este moment el certificat acreditatiu d'estos coneixements.  
  
L'acreditació del temps de servicis prestats en l'Administració de Justícia serà aportada d'ofici per l'Administració responsable.   
2. El barem per a la valoració dels mèrits de la fase de concurs serà aprovat pel Ministeri de Justícia en els termes establits en l'article 10.3 del Reglament d'ingrés, provisió de llocs de treball i promoció professional del personal funcionari al servici de l'Administració de Justícia, i serà publicat en el Boletín Oficial del Estado abans de la convocatòria, o en un annex a esta.  
3. El tribunal qualificador publicarà en la pàgina web del Ministeri de Justícia i en la seu del tribunal únic i delegats, la relació d'aspirants amb la valoració provisional de mèrits de la fase de concurs, amb indicació de la puntuació obtinguda en cada apartat del barem i la total. Els aspirants disposaran d'un termini de deu dies hàbils a partir de l'endemà de la publicació de la relació esmentada per a efectuar les al·legacions pertinents. Finalitzat este termini, el tribunal publicarà la relació amb la valoració definitiva de la fase de concurs.   
  
  
Catorze. Valoració del coneixement de les llengües oficials, distintes al castellà, de les comunitats autònomes i valoració del coneixement del dret civil, foral o especial propi de les comunitats autònomes que la tinguen establida  
Conclosos els exercicis obligatoris de cada procés selectiu i, si és el cas, la fase de concurs, els aspirants compresos en la relació d'aprovats que hi concórreguen per àmbit territorial amb llengua autonòmica pròpia, diferent del castellà, seran citats per a la realització de l'exercici de caràcter optatiu, no eliminatori, que acredite el coneixement de la llengua mencionada, si així ho hagueren sol·licitat en la seua instància. En eixe mateix moment, el tribunal delegat corresponent procedirà a la valoració de la documentació acreditativa del coneixement de l'idioma que hagueren presentat oportunament els opositors que hagen optat per acreditar documentalment el coneixement d'este.  
  
La puntuació obtinguda, tant de l'examen com de la documentació acreditativa, s'ajustarà segons el barem contingut en cada convocatòria i només produirà efectes per a l'adjudicació de destinacions a la comunitat autònoma corresponent.  
De la mateixa manera i amb els mateixos efectes, es procedirà per a la valoració dels coneixements del dret civil foral o especial propi de les comunitats autònomes, en el cas que esta valoració estiga prevista en la convocatòria corresponent.  
  
Quinze. Nomenament en pràctiques i curs selectiu  
1. Una vegada acabada la fase d'oposició o concurs oposició, els tribunals elevaran a l'òrgan competent del Ministeri de Justícia la relació d'aprovats, el nombre dels quals no podrà superar el de places convocades, amb indicació del número obtingut en cada àmbit, el DNI, la puntuació obtinguda en cada un dels exercicis i el total de tots els exercicis obligatoris i, si és el cas, de la fase de concurs; junt amb esta nota total, però separada d'esta i sense sumar-se a la qual figurarà, si és el cas, l'obtinguda en la llengua oficial, diferent del castellà de la comunitat autònoma per l'àmbit territorial de la qual hi concorre, i si és el cas l'obtinguda pel coneixement del dret civil, foral o especial d'eixa comunitat.  
2. L'òrgan competent del Ministeri de Justícia publicarà la llista d'opositors aprovats en el Boletín Oficial del Estado i diaris oficials de les comunitats autònomes on es convoquen places i els aspirants proposats disposaran d'un termini de 20 dies naturals, des de la publicació en el Boletín Oficial del Estado, per a la presentació de la documentació acreditativa dels requisits exigits en la convocatòria, per al seu nomenament com a funcionaris en pràctiques.  
Els qui tinguen la condició de funcionaris públics estaran exempts de justificar les condicions i els requisits ja acreditats per a obtindre el seu nomenament anterior i hauran de presentar, únicament, un certificat del ministeri o organisme de què depenguen en què s'acredite la seua condició i la resta de circumstàncies requerides per al seu nomenament.  
Els qui, dins del termini indicat, i excepte casos de força major, no presenten la documentació, o d'esta es deduïsca que no tenen algun dels requisits exigits, no podran ser nomenats i quedaran anul·lades totes les seues actuacions, sense perjuí de la responsabilitat en què puguen haver incorregut per falsedat en les seues sol·licituds de participació.  
  
En este últim cas, o en el supòsit de renúncia d'algun dels aspirants, i sempre que el tribunal haja proposat tants aspirants com places convocades, el Ministeri de Justícia requerirà a este últim una relació complementària d'aspirants que hagen superat tots els exercicis i seguisquen als proposats fins a completar el total de places convocades.  
  
En este supòsit, els aspirants inclosos en esta relació complementària hauran de presentar la documentació acreditativa que es detalla en esta mateixa base en el termini de cinc dies hàbils des de la seua publicació en la pàgina web del Ministeri de Justícia.  
Els opositors afectats que hi concórreguen per alguns dels àmbits territorials que tinguen establida la valoració de llengua oficial pròpia i/o dret foral seran convocats, si és el cas, a la realització de la prova optativa corresponent o els serà incorporada la puntuació que corresponga a l'acreditació documental que haja aportat.  
Una vegada comprovat que tots els aspirants reunixen els requisits exigits en l'orde de convocatòria, el Ministeri de Justícia dictarà una orde, que serà publicada en la pàgina web del Ministeri de Justícia, que nomenarà funcionaris en pràctiques els aspirants que han superat les proves selectives i els convocarà a la realització del curs selectiu.  
3. Correspon als centres, instituts, servicis o responsables de la unitat o centre de destinació corresponents en què es desenrotlle el curs selectiu o, si és el cas, el període de pràctiques, l'avaluació de l'aprofitament dels aspirants, que es graduarà segons s'establisca en la convocatòria respectiva.  
4. Els aspirants que no superen el curs o, si és el cas, el període de pràctiques, de caràcter selectiu que s'indique en cada convocatòria, en els termes legalment previstos, perdran el dret al seu nomenament com a funcionaris de carrera, mitjançant una resolució motivada de l'autoritat convocant.  
5. D'acord amb el que disposa l'article 61.8 de l'Estatut Bàsic de l'Empleat Públic, si abans del nomenament o presa de possessió algun dels aspirants renuncia a la seua plaça, i sempre que el tribunal qualificador haja proposat tants aspirants com places convocades, el Ministeri de Justícia requerirà a este últim, per una sola vegada, una relació complementària d'aspirants que hagen superat tots els exercicis i seguisquen els proposats, fins a completar el total de places convocades.  
  
En l'últim supòsit, els aspirants inclosos en esta relació complementària, amb examen o valoració previs de l'idioma autonòmic, si pertoca, seran nomenats funcionaris en pràctiques i convocats a la realització del curs selectiu en la convocatòria següent, ordinària o extraordinària, que se celebre.  
El que disposa este apartat 5 no serà aplicable davant de la possible renúncia, al seu torn, d'algun dels opositors de la relació complementària o dels qui, per causa justificada, siguen convocats a la realització d'un curs selectiu posterior al que corresponga a la mateixa convocatòria ordinària.   
  
Setze. Superació del procés selectiu. Nomenament de funcionaris de carrera. Destinacions  
Una vegada conclòs el procés selectiu i incorporada la qualificació que corresponga al curs selectiu o període de pràctiques, els aspirants que l'hagen superat i que hagen acreditat complir els requisits exigits seran nomenats funcionaris de carrera mitjançant una orde del Ministeri de Justícia, que es publicarà en el Boletín Oficial del Estado i en els diaris oficials de les comunitats autònomes amb competències assumides, amb indicació de la destinació adjudicada.  
Les places per a ser cobertes pels aspirants que superen el procés selectiu seran oferides per l'Administració competent en cada cas.  
  
L'adjudicació de les destinacions haurà de fer-se necessàriament dins de l'àmbit territorial a què l'aspirant va concórrer d'acord amb l'orde de puntuació obtinguda en este àmbit. A este efecte s'haurà tingut en compte, si és el cas, la puntuació obtinguda per l'aspirant en els exercicis optatius, de conformitat amb el barem i la resta de requisits establits en la convocatòria, i la preferència dels opositors, excepte el que preveu l'article 9 del Reial Decret 2271/2004, de 3 de desembre, pel qual es regula l'accés a l'ocupació pública i la provisió de llocs de treball de les persones amb discapacitat.   
Els funcionaris que accedisquen per promoció interna tindran preferència en l'elecció de les places oferides sobre els aspirants que procedisquen del torn lliure.  
Els llocs de treball no ocupats pels funcionaris de promoció interna, en virtut de la seua opció per continuar en actiu en el cos de procedència, els quals seran declarats en la situació d'excedència voluntària prevista en l'article 506.d de la Llei Orgànica 6/1985, d'1 de juliol, del Poder Judicial, seran oferides també als aspirants que hagen superat el procés selectiu pel torn lliure.  
  
Dèsset. Termes i terminis  
Tots els termes i terminis establits en les convocatòries es comptaran, en tot cas, a partir de la publicació en el Boletín Oficial del Estado, quan no siga possible la seua publicació simultània amb els diaris oficials de les comunitats autònomes.  
  
  
DISPOSICIÓ DEROGATÒRIA  
  
Queda derogada l'Orde JUS/1294/2010, de 5 de maig, per la qual s'establixen les bases comunes que regiran els processos selectius per a ingrés o accés en els cossos o escales de funcionaris al servici de l'Administració de Justícia.  
  
  
DISPOSICIÓ FINAL  
  
Entrada en vigor  
Esta orde entrarà en vigor l'endemà de ser publicada en el Boletín Oficial del Estado.  
  
Madrid, 20 de setembre de 2013  
  
El ministre de Justícia,  
p. d. (Orde JUS/2225/2012, de 5 d'octubre),  
el secretari d'Estat de Justícia,  
FERNANDO ROMÁN GARCÍA